વર્ષ ૧૯૯૫-૯૬ ની વાત છે. જુહુની એક જાણીતી સ્કુલમાં છટ્ઠા ધોરણમાં અભ્યાસ કરતો ૧૦ વર્ષ ટાબરિયો સ્કુલ જતા ખચકાય છે. સ્કુલમાં કલાસમેટ પાપા અને તેમની હાઈપ્રોફાઈલ બોલીવુડ ડીવા વિશે જાત જાતના સવાલો પૂછે છે ? શું જવાબ આપું ? નાનીમા સત્તી શૌરી પાસે કોઈ જવાબ મળતા નહોતા. માં મોના માનસિક તાણ અને ડીપ્રેશનના વમણમાં ફસાઈ ચુકી હતી. નાનકડો કિશોર વયનો મેદસ્વી છોકરો વિચારતો કે પાપા રોજ મારી અને બહેન અન્શુલા સાથે ટેબલ ઉપર નાસ્તો કરી અને બાય કહી સેટ ઉપર જાય છે. પણ આ શું રોજ પાપા કેમ અમારી સાથે નથી રહેતા? મારા પાપા પેલી હાઈ-પ્રોફાઈલ હિરોઈનના ઘરે કેમ રહે છે? પાપા અને એમની ગર્લ ફ્રેન્ડને લગતા સવાલો મને કેમ સ્કુલમાં પૂછવામાં આવે છે? નાનીમા કેમ મીડિયાને બોલાવી અને પેલી હિરોઈનને ગાળો ભાંડે છે? નાનીમા કેમ કહે છે કે પેલી હિરોઈનને મારી મોમની હાય લાગશે ? દાદા સુરીન્દર કપૂર પણ ગમગીન રહે છે ? નાની બહેન અન્શુલાને કેમ નાનીમા સાચવે છે ? ધીરે ધીરે આ કિશોર વયનો બાળક ધોરણ ૧૦ માં પહોચ્યા બાદ તમામ હકીકતથી વાકેફ થાય છે. પોતાના નિર્માતા અને નિર્દેશક પિતા સાથે ખુબ જ આક્રમક બની ઝઘડો કરે છે. પિતાને સવાલ કરે છે કે, મારી માતા સાથે અન્યાય કેમ થયો? એના નિર્માતા પિતા દીકરાનો ગુસ્સો સમજે છે અને શાંતિથી તમામ સવાલના જવાબ આપે છે. દીકરો પિતાને પૂછે છે કે, પાપા તમે તમારી પ્રેમિકા સાથે સુખી છો? રોજ સવારે ઉઠી તમારા ચહેરા ઉપર સ્મિત આવે છે ? નિર્માતા પિતાએ હા પાડી. બસ દીકરાએ સ્વીકારી લીધો કુદરતનો નિર્ણય. માતા, બહેન અને નાની સાથે તેણે એકલા રહેતા શીખી લીધું હતું.